p. 150

Dominicus de Rocca

Epistolae

127

Magistro Stephano Dominicus de Rocca.

Resultat in proprie sensibilitatis intuitu fervor amoris veteris, quem in

patre radicasse vos extimo et in filio successive per tempora pullulasse

cognovi. Quod, factus arrogantie particeps, presumo forte plus debito gravare

vos precibus, cum exauditorem sperem invenire benivolum, a quo

alias diversas petitiones meas recolo exauditionis beneficium reportasse.

Propter quod, velut intrepidus, secure vos alloquor et, tamquam spe firma

munitus, me totum in preces fiduciosus exolvo, ut, cum … avunculus

meus, vobis notus, ob preteriti discrimina temporis iam annos sedecim in

exilii pressura peregit, cessante nunc causa turbinis, quod ex natalis soli

dulcedine passa dispendia recompenset, lares cupiat habitare domesticos

ad honorem sancte Romane ecclesie ac fidelitatem heredum quondam

regis K., prout plures compatriote nostri, similis iacture participes, a

reverendo patre domino … legato ad presens hoc obtineant, dum tamen

apud ipsum legatum alicuius obtentu favoris gratiam mereantur, pro ipso,

si placet, ad impetrandum deprecatorias litteras aliquorum dominorum

Romane curie ad eundem dominum legatum, a quo solo ipsius regni facta

qualibet tractanda dependent. Prout vestra sciverit providere discretio,

partes vestras amoris et sollicitudinis apponatis, ut spes ex hoc de solo

vobis obtenta non pereat et rogantem, quinimmo rogantes, vobis obligetis

perpetuo debitores. Pro quo celerius et solicitius obtinendo, … lator presentium

intendens nihilominus ad curiam proficisci, mei amoris intuitu,

p. 151

adventum suum non modicum celeravit. Nam in eo eram proposito, alium

ad vos proprium nuntium specialius propterea destinare, cum in hiis vires

exceptionis cuiuslibet dilatorie pereant et sepe noceat differre paratis.

128

Domino La. de Sancto Georgio Dominicus de Rocca se totum.

Satis nunc usque credidi vobis obligatus existere, patris affectum recolens,

quem erga vos habuit, quo me adiunxi. Magis tamen de novo reddor vobis

obnoxius, quod amorem erga filium video suscitatum, ut ex hoc patris obligatio

transeat ad heredes. De quo vobis affectuose regratior cum plena

devotione, vos rogans quatenus super factis meis, que vobiscum inchoasse

me recolo, promissam diligentiam apponentes, ad operis perducatis effectum,

ut obligatio filii succrescat in patrem et patris affectio circa filium

non mutetur. Super ipso igitur negotio percomplendo, ecce … transmittitur,

qui tam obligandi me habeat potestatem, ut vestre placuerit voluntati,

quam est sibi super hiis, que vobis ex parte mea dixerit adhibendi.

129

Magister Dominicus de Rocca … fratri et cognato magistri Stephani.

p. 152

Ex affectione quam gessi quondam ad magistrum Stephanum, fratrem

et cognatum vestrum, inducor ut ea, que sint vobis placida et etiam fructuosa,

bona fide suadeam et apponam in hiis efficaciter partes meas. Noveritis

itaque quod, post adventum vestrarum presentium latoris ad curiam,

audivi aliqua que sensui meo, ratione, vestri turbationis materiam intulerunt.

Que quidem cum non sint exprimenda litteris, relationi commisi

predicti presentium portitoris. Vobis igitur bona fide suadeo, vobis amicabiliter

consulo, et vos deprecor sicut possum, ut avaritie seu invidie

vicium nullo modo vos teneat, cupiditatis et pertinacie nota nequaquam

vos incitet, sed fraternus amor et caritas unita vos copulet et unitas caritativa

coniungat, nec de bonis, que dominus magister Stephanus, cuius mors

me pungit assidue, lucratus extitit per cuncta mundi climata cum sudore,

suscitetis aliqua scandala, sed, considerantes post eius obitum unanimes

vos esse debere, bona ipsa inter vos et alios, si quivis sibi vendicant, et quibus

de iure etiam debeantur, caritative pro Deo et rationabiliter dividatis,

ne, si contrarium per vos et alios fieret, possit, quod absit, tale scandalum

suscitari, quod vestra et vestrorum potentia forte deficeret, dum durum

videatur ubilibet contra stimulum calcitrare.

130

Magistro O. Dominicus de Rocca.

Piscator in rete parvulo pisciculos modicos vobis mitto, quorum exuberantia

mense vestre largiflue suppleat parvitatem, et vestre dominationis

affectus excuset inopiam piscatoris.

p. 153

131

Forma litterarum de cappellania … cardinalis. Per Dominicum de Rocca.

Dum laudabilis conversationis tue nobis nota sunt merita, eo ad obtinendam

nostri favoris gratiam te reputamus acceptum, quo devotionem

tuam erga nos per indicia manifesta demostras. Volentes itaque propter

hoc tibi nostre benivolentie gremium aperire, tuamque cupientes honorare

personam, te ex nunc in cappellam nostram gratiose recipimus et cappellanorum

nostrorum collegio sociamus, ut eorum de cetero prerogativa

letatus ad nos in tuis negotiis recurrere valeas confidenter, quem parati

sumus promptis et sinceris affectibus promovere. In cuius rei testimonium

presentes cappellanie litteras exinde fieri mandavimus et sigilli nostri

appensione muniri.

132

Item alia forma litterarum cappellanie cardinalis.

Gratum sentientes de fama tue probitatis odorem, dignum reputamus

et merito, ut qui de nostrorum familiarium probitate letamur, personam

tuam gratiosis affectibus honoremus. His itaque provida consideratione

pensatis te in nostram recipimus cappellam, ut de cetero, tanquam noster,

favoris nostri presidia sortiaris, vel presidiis potiaris. Sic igitur mentem et

actus tuos ad salubria dirigas, quod per hoc divine gratie te constituas

aptiorem et reddaris dignior ad ampliorem gratiam promerendam. In

cuius rei testimonium presentes litteras fieri fecimus et nostri sigilli munimine

roborari.